51.		Rozhodnutie o ustanovení znalca (§ 36 ZoSK)
Okresný úrad Michalovce, odbor všeobecnej vnútornej správy
Jilemnického ul. č. 45, 071 01 Michalovce
Č. j.: A/2023/9878/OÚ, OVVS/Ný 
Michalovce dňa 9. 5. 2023
Vec:	Rozhodnutie
Okresný úrad Michalovce, odbor všeobecnej vnútornej správy, Jilemnického ul. č. 45, 071 01 Michalovce ako príslušný prvostupňový správny orgán vo veciach priestupkov podľa § 50 ods. 1 zákona č. 372/1990 Zb. o priestupkoch v znení neskorších predpisov
ustanovuje
znalca Ing. Miroslava Šubu, bytom Gabajova ul. č. 2/45, 071 01 Michalovce, zapísaného v Ústrednom zozname znalcov a tlmočníkov na Ministerstve spravodlivosti Slovenskej republiky, podľa § 36 zákona č. 71/1967 Zb. o správnom konaní v znení neskorších predpisov.
Odôvodnenie:
V priestupkovom konaní vedenom na Okresnom úrade Michalovce, odbor všeobecnej vnútornej správy proti obvinenému Jánovi Novotnému, bytom Karpatská ul. č. 347/18, Michalovce z priestupku proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov, ktorého sa mal dopustiť tak, že dňa 23. 4. 2023 o 18.15 hod. vstúpil na pozemok parc. č. 345/1, k. ú. Michalovce na Karpatskej ul. v Michalovciach, ktorého vlastníčkou je Gabriela Žuchová, bytom Karpatská ul. č. 345/16, Michalovce a neznámou tekutinou polial tri ovocné stromy a päť ovocných kríkov, v dôsledku čoho tieto zhnedli a vyschli, správny orgán z dôvodu, aby vylúčil možnosť spochybnenia poškodenia jej majetku v rozsahu, aký uviedla správnemu orgánu a aby spoľahlivo zistil, či poškodenie majetku je v dôsledku poliatia stromov a kríkov tekutinou, ktorú použil obvinený z priestupku, a tiež či vyčíslená suma za poškodenie stromov a kríkov zodpovedá skutočnej škode, ustanovil znalca tak, ako je uvedené vo výroku tohto rozhodnutia.
V znaleckom posudku sa znalec zameria na tieto otázky:
–	akú tekutinu použil obvinený z priestupku,
–	či v dôsledku poliatia touto tekutinou mohlo dôjsť k zničeniu piatich ovocných kríkov a troch ovocných stromov,
–	aká škoda vznikla poškodenej zničením ovocných stromov a kríkov.
Správny orgán stanovuje lehotu na vypracovanie znaleckého posudku do 30. 6 2023. Znalecký posudok je znalec povinný predložiť v dvoch vyhotoveniach.
Poučenie:
Proti tomuto rozhodnutiu možno podať odvolanie do 15 dní odo dňa jeho doručenia na Okresný úrad Michalovce, odbor opravných prostriedkov, Jilemnického ul. č. 45, 071 01 Michalovce. 
Toto rozhodnutie nie je preskúmateľné súdom.
JUDr. Peter Santner, vedúci odboru všeobecnej vnútornej správy
Rozhodnutie dostanú:
–	Ing. Miroslav Šuba, Gabajova ul. č. 2/45, Michalovce
–	Gabriela Žuchová, Karpatská ul. č. 345/16, Michalovce
–	Ján Novotný, Karpatská ul. č. 347/18, Michalovce
–	spis
Poznámka
V prípadoch, keď je pre spoľahlivé zistenie podkladov pre rozhodnutie potrebné odborné posúdenie dôležitých skutočností, ustanoví správny orgán znalca. Znalec je osoba, ktorá má také osobitné odborné znalosti alebo odborné skúsenosti, aké osoby činné v rozhodujúcom správnom orgáne nemajú.
O ustanovení znalca upovedomí správny orgán aj účastníkov konania s tým, že môžu do určitej lehoty oznámiť skutočnosti, pre ktoré sa domnievajú, že znalec má byť vylúčený z činnosti pre svoju zaujatosť. Správny orgán ustanovuje znalca formou procesného rozhodnutia. Proti rozhodnutiu je zo zákona prípustné odvolanie.
V súvislosti s ustanovením znalca, správny orgán vymedzí jeho úlohu tak, aby sa zaoberal len takými skutočnosťami, na posúdenie ktorých sa vyžadujú jeho odborné znalosti. Zároveň mu uloží aj lehotu, v ktorej má znalecký posudok vypracovať. Znalecký posudok musí mať písomnú formu a musí mať predpísané formálne náležitosti.